IMISLab/GreekWikipedia huggingface dataset:
Ανθελληνικές ταραχές στο Τορόντο (1918)

Στις αρχές Αυγούστου 1918 ξέσπασαν ανθελληνικές ταραχές στο Τορόντο, στον Καναδά, με αφορμή περιστατικό με πρωταγωνιστή έναν Καναδό βετεράνο του Α’ Παγκοσμίου Πολέμου, που έλαβε χώρα σε ελληνικό καφενείο της πόλης. Στη διάρκεια των ταραχών, που είναι οι μεγαλύτερες ταραχές στην ιστορία του Τορόντο, προκλήθηκαν πολύ μεγάλες ζημιές σε περιουσίες Ελλήνων στην πόλη. Οι ταραχές αυτές ήταν αποτέλεσμα τόσο της προκατάληψης εναντίον των νέων μεταναστών όσο και της πεποίθησης ότι οι Έλληνες δεν πολέμησαν στον Α’ Παγκόσμιο Πόλεμο και ότι υποστήριζαν τους Γερμανούς. Στις εφημερίδες της εποχής τα γεγονότα αναφέρονται ως Toronto troubles.

 Την 1η Αυγούστου 1918 ένας ανάπηρος βετεράνος του Α’ Παγκοσμίου Πολέμου, ο Claude Cludernay, ενώ βρισκόταν στο ελληνικής ιδιοκτησίας White City Café, στο Τορόντο, όντας μεθυσμένος, επιτέθηκε σε έναν σερβιτόρο ο οποίος τελικά κατάφερε να τον διώξει από το μαγαζί και κάλεσε την αστυνομία. Το γεγονός αυτό, αν και ασήμαντο, προκάλεσε μεγάλη οργή, και την επόμενη μέρα, ένα πλήθος, (οι εκτιμήσεις κάνουν λόγο για 5.000 με 20.000 άτομα), με επικεφαλής βετεράνους του πολέμου, που συνεχιζόταν ακόμα, άρχισε να καταστρέφει και να λεηλατεί ελληνικές επιχειρήσεις στο κέντρο της πόλης ενώ οι αστυνομικοί παρακολουθούσαν απλά τα επεισόδια καθώς δεν μπορούσαν να τα σταματήσουν. Το βράδυ της 3ης Αυγούστου ο στρατός και η στρατιωτική αστυνομία, που είχαν κληθεί να επαναφέρουν την τάξη, μετά την ενεργοποίηση από τον δήμαρχο της πόλης, του νόμου περί καταστολής ταραχών (Riot Act), ενεπλάκησαν σε βίαιες μάχες με τους ταραξίες στο κέντρο του Τορόντο. Το ύψος των ζημιών που προκλήθηκαν ξεπερνούσε το 1.000.000 δολάρια σε τιμές 2010. Μεταξύ άλλων επίθεση δέχτηκαν περισσότερα από 20 εστιατόρια. Οι ταραχές έληξαν στις 5 Αυγούστου. Μετά τα επεισόδια οι επικεφαλής της ελληνικής κοινότητας της πόλης εξέδωσαν επίσημη ανακοίνωση στην οποία ανέφεραν ότι οι Έλληνες υποστήριζαν τους Συμμάχους. Ανέφεραν επίσης ότι όσοι είχαν πάρει την καναδική υπηκοότητα είχαν υπηρετήσει στον καναδικό στρατό και ότι περισσότεροι από 2.000 Έλληνες, πολλοί εκ των οποίων από το Τορόντο, είχαν πολεμήσει στον Α’ Παγκόσμιο Πόλεμο, με το Καναδικό Εκστρατευτικό Σώμα (Canadian Expeditionary Force). Στην ίδια ανακοίνωση αναφέρονταν ότι τουλάχιστον 5 Έλληνες από το Τορόντο είχαν χάσει τη ζωή τους πολεμώντας με το Καναδικό Εκστρατευτικό Σώμα ενώ άλλοι 10 είχαν μείνει ανάπηροι. Επίσης γινόταν λόγος για 135 Έλληνες του Τορόντο που είχαν επιστρέψει στην Ελλάδα και είχαν πολεμήσει με τον ελληνικό στρατό εναντίον των Κεντρικών Δυνάμεων.
Δάφνη Αυλώνος Εύβοιας

Η Δάφνη είναι χωριό του δήμου Κύμης-Αλιβερίου της Περιφερειακής Ενότητας Εύβοιας. Σύμφωνα με την απογραφή του 2011 έχει 223 κατοίκους. Είναι κτισμένη σε υψόμετρο 80 μ.

 Στην περιοχή του χωριού βρέθηκε αρχαία επιγραφή η οποία αναφέρει ότι στην περιοχή διεξάγονταν αγώνες προς τιμήν της Ήρας. Το χωριό αναφέρεται σε οθωμανικό φορολογικό κατάστιχο του 1474 με την ονομασία Varbob. Σύμφωνα με το κατάστιχο, είχε 26 σπίτια. Σύμφωνα με την παράδοση το αρχικό του όνομα ήταν Παλαιοχώρι, ενώ μέχρι το 1954 ήταν γνωστό ως Βαρυμπόμπη.Το 1836 η Δάφνη (τότε Βαρυμπόμπη) προσαρτήθηκε στον δήμο Δυστίων και το 1848 στο δήμο Αυλώνος. Με την κατάργηση των δήμων το 1912 προσαρτήθηκε στην κοινότητα Αυλωναρίου. Από το 1919 μέχρι το 1933, η Δάφνη είχε οριστεί έδρα κοινότητας, αλλά έπειτα προσαρτήθηκε ξανά στην κοινότητα Αυλωναρίου. Με το σχέδιο Καποδίστριας προσαρτήθηκε στον δήμο Αυλώνος και με το σχέδιο Καλλικράτης προσαρτήθηκε στον δήμο Κύμης-Αλιβερίου. Η πορεία του πληθυσμού σύμφωνα με τις απογραφές: Στην περιοχή του χωριού Δάφνη βρίσκονται οι εξής βυζαντινοί ναοί: ο ναός της Αγίας Σοφίας ή Παλαιοκκλησιά, ο ναός του Αγίου Αθανασίου, ο ναός του Αγίου Γεωργίου, ο ναός του Αγίου Δημητρίου και ο ναός της Κοίμησης της Θεοτόκου.
Τσέχικο Πρωτάθλημα Κλειστού Στίβου

Το Τσέχικο Πρωτάθλημα Κλειστού Στίβου (τσέχικα: Halové mistrovství ČR v atletice) είναι το εθνικό πρωτάθλημα στον κλειστό στίβο της Τσεχίας, που διοργανώνεται από την Τσέχικη Ομοσπονδία Στίβου. Πραγματοποιείται κάθε χρόνο, κατά τις χειμερινές περιόδους και αναδεικνύει τους πρωταθλητές Τσεχίας στα αγωνίσματα ανδρών και γυναικών. Το πρωτάθλημα χρησιμεύσει ως ένας τρόπος για την επιλογή των καλύτερων αθλητών στο Παγκόσμιο Πρωτάθλημα Κλειστού Στίβου, στο Ευρωπαϊκό Πρωτάθλημα Κλειστού Στίβου και σε άλλες διεθνείς διοργανώσεις. Διεξήχθη για πρώτη φορά το 1993 μετά την διάλυση της Τσεχοσλοβακίας και αντικατέστησε το ομώνυμο Πρωτάθλημα Κλειστού Στίβου που είχε διοργανωθεί για πρώτη φορά το 1969.Στο πρωτάθλημα πραγματοποιούνται είκοσι οκτώ (2015) αγωνίσματα συνολικά, με τα σύνθετα αγωνίματα να διεξάγονται σε άλλες ημερομηνίες. Από την ίδρυσή του το 1993 έως σήμερα το πρωτάθλημα διεξάγεται τις περισσότερες φορές; στην Πράγα. Το 2003 το πρωτάθλημα διεξήχθη για πρώτη φορά εκτός συνόρων και συγκεκριμένα στο Športová hala Elán, στη Μπρατισλάβα, της Σλοβακίας. Η διοργάνωση μεταδίδεται τηλεοπτικά από το ČT Sport που ανήκει στην κρατική τηλεόραση της Τσεχίας Česká televize.

 Σημείωση = Οι πληροφορίες από το 1993 έως το 1997 δεν είναι διαθέσιμες. Στις παραγράφους που ακολουθούν, αναφέρονται με έντονους χαρακτήρες τα αγωνίσματα που εξακολουθούν ακόμα να πραγματοποιούνται στο Πρωτάθλημα. Ανδρών Ταχύτητας Κύριο λήμμα: Πρωταθλητές Τσέχικου Πρωταθλήματος Κλειστού Στίβου στα 60 μέτρα, 200 μέτρα και 400 μέτραΜεταξύ των πρωταθλητών που έχουν ξεχωρίσει στα τέσσερα αυτά αγωνίσματα, οι αθλητές με τους περισσότερους τίτλους είναι οι εξής: 50 μέτρα, 2 τίτλους έχει κερδίσει ο Ίβο Κρσέκ (1995 έως 1996) 60 μέτρα, 3 τίτλους έχουν κερδίσει ο Γιάν Βελέμπα (2011, 2013 και 2015), ο Λίμπορ Ζίλκα (2009 έως 2010 και 2012), ο Μάρτιν Ντούντα (1999 έως 2000 και 2003) και ο Ράντεκ Ρέχκα (1998 και 2001 έως 2002) 200 μέτρα, 5 τίτλους έχουν κερδίσει ο Γίρι Βόιτικ (2004, 2006 έως 2008 και 2012) και ο Μάρτιν Μόρκες (1996 έως 2000) 400 μέτρα, 5 τίτλους έχει κερδίσει ο Γίρι Μουζίκ (2000 έως 2003 και 2005) Μεσαίων και μεγάλων αποστάσεων Κύριο λήμμα: Πρωταθλητές Τσέχικου Πρωταθλήματος Κλειστού Στίβου στα 800 μέτρα, 1500 μέτρα, 3000 μέτρα και καταργηθένταΜεταξύ των πρωταθλητών που έχουν ξεχωρίσει στα τέσσερα αυτά αγωνίσματα, οι αθλητές με τους περισσότερους τίτλους είναι οι εξής: 800 μέτρα, 4 τίτλους έχει κερδίσει ο Γιακούμπ Χολούσα (2008, 2010 και 2014 έως 2015) 1500 μέτρα, 5 τίτλους έχει κερδίσει ο Μιχάλ Σνεμπέργκερ (2000 έως 2003 και 2008) 3000 μέτρα, 4 τίτλους έχουν κερδίσει ο Μίλαν Ντραχονιόφσκι (1994 έως 1997) και ο Πέτρ Μικουλένκα (2008 έως 2011) 5000 μέτρα βάδην, 2 τίτλους έχει κερδίσει ο Γίρι Μαλίσα (1993 έως 1994) Σημείωση = Τα μετάλλια που έχουν καταχωρηθεί είναι μόνο από το πρωτάθλημα του 2015 εκτός από το έπταθλο και το πένταθλο. Τσέχικο Πρωτάθλημα Στίβου Επίσημη ιστοσελίδα της Τσέχικης Ομοσπονδίας Στίβου
Ερνέστο Φονσέκα Καρίγιο

Ο Ερνέστο Φονσέκα Καρίγιο (1 Αυγούστου 1930), γνωστός με το προσωνύμιο Δον Νιέτο, είναι Μεξικάνος ναρκέμπορας που έχει καταδικαστεί για διακίνηση ναρκωτικών και προηγουμένως ήταν αρχηγός του Γκουανταλαχάρα Καρτέλ. Συνεργάστηκε στενά με τον Μιγκέλ Άνχελ Φέλιξ Γκαγιάρδο και Ραφαέλ Κάρο Κιντέρο. Από τη δεκαετία του 1970, ο Φονσέκα Καρίγιο είχε εμπλακεί σε εμπόριο ναρκωτικών στο Εκουαδόρ και στη συνέχεια μετέφερε τις επιχειρήσεις του στο Μεξικό.Ανηψιός του είναι ο πρώην άρχηγος του Χουάρεζ Καρτέλ, Αμάδο Καρίγιο Φουέντες.

 Γεννήθηκε στο Μπαντιραγουάτο της Σιναλόα του Μεξικού. Οι πηγές διαφωνούν ως προς την ακριβή ημερομηνία γέννησής του. Σύμφωνα με την Αμερικανική Δίωξη Ναρκωτικών (DEA), γεννήθηκε το 1942. Άλλες πηγές υποστηρίζουν ότι γεννήθηκε την 1η Αυγούστου του 1930.Ο Φονσκέκα και άλλοι διακινητές ναρκωτικών δημιούργησαν και λειτούργησαν το "El Búfalo", ένα ράτζο στο Χαλίσκο, το οποίο θεωρείται μία από τις μεγαλύτερες φυτείες κάναβης ανά τετραγωνικό μέτρο.Το 1982 η Αμερικανική Δίωξη Ναρκωτικών καταδίκασε τον Φονσέκα για νομιμοποίηση εσόδων από εγκληματικές δραστηριότητες στον Σαν Ντιέγκο. Στις 7 Απριλίου 1985 ο Φονσέκα εντοπίστηκε στο Πουέρτο Βαγιάρτα από τον μεξικανικό στρατό και συνελλήφθηκε. Αργότερα, ο Φονσέκα συνδέθηκε με την δολοφονία του πράκτορα της DEA, Κίκι Καμαρένα, ο οποίος είχε απαχθεί και βασανιστεί από τον Καρτελ της Γκουανταλαχάρα. Ο Φονσέκα δεν παραδέχθηκε ότι είχε διατάξει την δολοφονία του και δηλώσε ότι ήταν οργισμένος για τον ξυλοδαρμό του πράκτορα. Παρ' όλα αυτά καταδικάστηκε από την μεξικανική δικαοσύνη σε σαράντα χρόνια κάθειρξης.Τον Ιούλιο του 2016 λόγω της μεγάλης ηλικίας και των προβλημάτων υγείας μεταφέρθηκε από τις φυλακές σε κατ' οίκον περιορισμό.Τον Φονσέκα ενσάρκωσε στην τηλεοπτική σειρά "Narcos: Mexico" ο Χοακίν Κοσιο.
Αεροδρόμιο του Κούκεσι

Το Αεροδρόμιο Ζαγιέντ μπιν Σουλτάν Αλ Ναχιάν του Κούκεσι (αλβανικά: Aeroporti i Kukësit Zayed bin Sultan Al Nahyan‎, (ICAO: LAKU)), γνωστό και ως αεροδρόμιο του Κούκεσι (αλβανικά: Aeroporti i Kukësit‎), είναι αεροδρόμιο το οποίο βρίσκεται περίπου 35 χιλιόμετρα νότια του Κούκεσι στην Αλβανία. Η κυβέρνηση της Αλβανίας χορήγησε άδεια εξυπηρέτησης διεθνούς επιβατικής κίνησης το 2016. Το αεροδρόμιο έλαβε το όνομα ενός εκ των κύριων ιδρυτών των Ηνωμένων Αραβικών Εμιράτων, του Σαΐχ Ζαγιέντ, ο οποίος χρηματοδότησε προσωπικά την κατασκευή του αεροδρομίου. Εταιρείες χαμηλού κόστους όπως η Ryanair και η ουγγρική Wizz Air, καθώς και η σλοβενική εταιρεία Adria Airways, εξέφρασαν το ενδιαφέρον τους για την πραγματοποίηση πτήσεων από το διεθνές αεροδρόμιο του Κούκεσι.

 Η εμπλοκή των Ηνωμένων Αραβικών Εμιράτων στην περιοχή του Κούκεσι χρονολογείται από τον πόλεμο του Κοσσυφοπεδίου (1999). Τα ΗΑΕ συνεισέφεραν μεγάλα χρηματικά ποσά, ανθρωπιστική βοήθεια, δημιούργησαν ένα ιδιαίτερα αποτελεσματικό στρατόπεδο συηκέντρωσης προσφύγων για τους Αλβανούς του Κοσσυφοπεδίου και ένα αεροδρόμιο για την παραλαβή των προμηθειών στο Κούκεσι της Βόρειας Αλβανίας. Η χρηματοδοτούμενη από τα ΗΑΕ κατασκευή του αεροδρομίου ολοκληρώθηκε το 2006 και αναμένεται να απασχολήσει πάνω από 200 άτομα, βοηθώντας την τοπική οικονομία δημιουργώντας περισσότερες τουριστικές ευκαιρίες για την περιοχή. Το αεροδρόμιο θα τεθεί σε λειτουργία στις αρχές του 2020. Το αεροδρόμιο του Κούκεσι θα υποβληθεί σε πλήρη ανακαίνιση πριν τεθεί σε λειτουργία. Όλες οι νέες προσθήκες και παράμετροι του αεροδρομίου θα κατασκευαστούν έτσι ώστε να πληρούν τα πρότυπα των εταιρειών χαμηλού κόστους. Για τον σκοπό αυτό έγινε προσφορά από την εταιρεία "Bami SHPK", με επένδυση αξίας 6,8 εκατ. ευρώ. Η παραχώρηση αναμένεται να διαρκέσει 35 χρόνια και θα περιλαμβάνει την επέκταση του διαδρόμου, την κατασκευή σημείου ανεφοδιασμού καυσίμων, τον εκσυγχρονισμό του συστήματος φωτισμού και την επέκταση των τερματικών σταθμών. Μαζί με την επένδυση που έχουν πραγματοποιήσει μέχρι τώρα τα Ηνωμένα Αραβικά Εμιράτα, η αξία των χρημάτων που έχουν επενδυθεί σε αυτό το έργο θα ανέλθει σε 24 εκατομμύρια ευρώ. Διεθνής Αερολιμένας Τιράνων Κατάλογος αεροδρομίων της Αλβανίας Στοιχεία για το αεροδρόμιο του Κούκεσι Αρχειοθετήθηκε 2014-05-22 στο Wayback Machine. στο Landings.com
Ελληνικές βουλευτικές εκλογές 1981

Οι βουλευτικές εκλογές του 1981 στην Ελλάδα, που διεξήχθησαν από την κυβέρνηση του Γεωργίου Ράλλη, με νικητή το ΠΑΣΟΚ του Ανδρέα Παπανδρέου, με ευρεία κοινοβουλευτική πλειοψηφία. Οι εκλογές διεξήχθησαν με το σύστημα της ενισχυμένης αναλογικής του Ν. 626/1977. Υπουργός Εσωτερικών για τη διενέργεια των βουλευτικών εκλογών και των πρώτων ευρωεκλογών τον Οκτώβριο του 1981 διετέλεσε ο Γεώργιος Δασκαλάκης. Το ΠΑΣΟΚ με 48,07% κατέλαβε 172 έδρες, η Νέα Δημοκρατία με 35,88% κατέλαβε 115 έδρες και το Κομμουνιστικό Κόμμα Ελλάδας με 10,93% 13 έδρες. Τα υπόλοιπα κόμματα δεν κατάφεραν να εκλέξουν κανένα βουλευτή.

 Η πρώτη πολιτική συγκέντρωση έγινε στις 5 Σεπτεμβρίου στην Πάτρα από τον Ανδρέα Παπανδρέου. Η ΝΔ έκανε την πρώτη μεγάλη συγκέντρωσή της στις 20 Σεπτεμβρίου στην Θεσσαλονίκη. Η πρώτη προεκλογική ομιλία του ΚΚΕ ήταν στον Βόλο, αντίστοιχες ομιλίες έγιναν και από το ΚΟΔΗΣΟ-ΚΑΕ αλλά και την ΕΔΗΚ.Επεισόδια μεταξύ των οπαδών ΠΑΣΟΚ και ΝΔ έγιναν σε δύο πόλεις, στις 10 και 11 Οκτωβρίου. Ο Παπανδρέου έχοντας στον εξώστη και τον Φελίπε Γκονθάλεθ (Γενικό Γραμματέα του ανερχόμενου Σοσιαλιστικού Κόμματος της Ισπανίας, και από το 1982 έως το 1996 Πρωθυπουργό της Ισπανίας) μιλούσε στη Θεσσαλονίκη, ενώ στο Ηράκλειο μιλούσε ο Γεώργιος Ράλλης.Για τον Παπανδρέου η ημερομηνία των εκλογών (18 Οκτωβρίου) ήταν συναισθηματικά φορτισμένη, καθώς ακριβώς 37 χρόνια πριν, στις 18 Οκτωβρίου 1944, ο πατέρας του Γεώργιος Παπανδρέου είχε εισέλθει στην Αθήνα ως Πρωθυπουργός της ελεύθερης ελληνικής κυβέρνησης (στην οποία συμμετείχαν και υπουργοί του ΕΑΜ), υψώνοντας την ελληνική σημαία στην Ακρόπολη. Μάλιστα, το κομμάτι του Τύπου που ήταν φιλικά προσκείμενο στο ΠΑΣΟΚ παρομοίαζε την «απελευθέρωση των Ελλήνων από τη Δεξιά» με την απελευθέρωση του 1944 από τους Ναζί. Για πρώτη φορά έγινε χρήση υπολογιστών και διαφωτιστικών εντύπων για τους δικαστικούς αντιπροσώπους. Επίσης, για πρώτη φορά έγινε ανάλυση κατά τη διάρκεια των εκλογών των γενικών αλλά και των μερικών αποτελεσμάτων με εικόνες. Ταυτόχρονα έγιναν ακριβείς μετρήσεις για το χρόνο που θα χρειάζονταν οι ψηφοφόροι να ψηφίσουν και τη «ροή τους στο τμήμα τους». Την ίδια ημέρα πραγματοποιήθηκαν και οι εκλογές για την Ευρωβουλή, που και αυτές διεξήχθησαν με ομαλότητα. Μόλις διαφάνηκε η επικράτηση του ΠΑΣΟΚ στις βουλευτικές εκλογές, ο Ράλλης συνεχάρη τον Παπανδρέου για τη νίκη του και τις επόμενες ημέρες έγινε ομαλά η παράδοση της εξουσίας. Ο Εκλογικός Νόμος του Π.Δ. 895/1981 Βουλευτικές εκλογές 1981. Πολίτες ψηφίζουν σε εκλογικά τμήματα. (Αρχείο ντοκιμαντέρ της ΕΡΤ) Εθνικό Οπτικοακουστικό Αρχείο, Βουλευτικές εκλογές και ευρωεκλογές της 18ης Οκτωβρίου 1981 [1] ΒΟΥΛΗ των ΕΛΛΗΝΩΝ - Αποτελέσματα Εκλογών www.hellenicparliament.gr
Δημήτρης Παρασκευάς

Ο Δημήτρης Παρασκευάς είναι δικηγόρος στον Άρειο Πάγο εξειδικευμένος στις διεθνείς εξαγορές/συγχωνεύσεις και τις ιδιωτικοποιήσεις και πρώην Ειδικός Γραμματέας Αποκρατικοποίησης. Είναι γιος του Ηλία Παρασκευά (07/07/1912 - 23/09/1991), του επονομαζόμενου «Πρύτανη των Ελλήνων Δικηγόρων» και πρώην αντιπροέδρου του Δικηγορικού Συλλόγου Αθηνών , που είναι αναγνωρισμένος ως διαμορφωτής της νομολογίας του Αρείου Πάγου και του Συμβουλίου της Επικρατείας για παραπάνω από 45 χρόνια.

 Στις αρχές του 1993, ο Δημήτρης Παρασκευάς διετέλεσε Σύμβουλος του Υπουργού Βιομηχανίας, Ενέργειας και Τεχνολογίας και μετά από σύντομο χρονικό διάστημα διορίστηκε Ειδικός Γραμματέας Αποκρατικοποίησης στο Υπουργείο Βιομηχανίας, Ενέργειας και Τεχνολογίας (νυν Υπουργείο Οικονομίας, Ανάπτυξης και Τουρισμού). Κατά τη διάρκεια της θητείας του ως Ειδικού Γραμματέα Αποκρατικοποίησης, το ελληνικό Πρόγραμμα Αποκρατικοποίησης απέφερε έσοδα περίπου 10 δισ. δολάρια ΗΠΑ μέσα σε μόλις 6 χρόνια (1993-1999), ποσό που ισοδυναμεί με το οκταπλάσιο περίπου των εσόδων του Προγράμματος Αποκρατικοποίησης από το 1977 ως το 1992. Για το επίτευγμα αυτό οι Financial Times τον χαρακτήρισαν «Super Salesman» και τον επαίνεσαν για το «ατάραχο» στυλ του στο κλείσιμο συμφωνιών. Είναι Διαχειριστής Εταίρος της «Παρασκευάς Δικηγορικής Εταιρεία» («Elias Paraskevas Attorneys1933»), διεθνούς δικηγορικής εταιρείας με γραφεία στην Αθήνα και το Λονδίνο, και Πρόεδρος του συμβουλευτικού της σκέλους στο Μονακό, «Paraskevas S.A.M.». Το 2014 διορίστηκε European Liaison Officer της Επιτροπής Τραπεζικού Δικαίου του Διεθνούς Δικηγορικού Συλλόγου (International Bar Association), ενώ τον Ιανουάριο του 2016 προήχθη σε Treasurer. Ακόμη, αναφέρεται σταθερά ως ένας από τους κορυφαίους δικηγόρους διεθνώς σε θέματα συγχωνεύσεων και εξαγορών από τους οδηγούς Who’s Who Legal (2005-2015) και Legal Media Group Guide to the World’s Leading Lawyers (2007-2015) . Ο οδηγός Legal 500 (2015) τον χαρακτήρισε «νομική ιδιοφυΐα με εξαιρετικά ανεπτυγμένο επιχειρηματικό και νομικό αίσθημα». Ο Δημήτρης Παρασκευάς ίδρυσε το «Ίδρυμα Ηλία Παρασκευά», μέσω του οποίου μεταξύ άλλων δώρησε τον όροφο «Ηλία Παρασκευά» στο νέο ακαδημαϊκό κτίριο του London School of Economics and Political Science (LSE), που εγκαινιάστηκε από την Α.Μ. Βασίλισσα της Αγγλίας Ελισάβετ ΙΙ. Είναι επίσης ενθουσιώδης συλλέκτης έργων μοντέρνας τέχνης Ελλήνων γλυπτών και ζωγράφων. Η «Συλλογή Παρασκευά» θεωρείται μοναδική και συχνά αναφέρεται σε μελέτες που αφορούν τη μοντέρνα γλυπτική στην Ελλάδα. Συμμετέχει συχνά ως ομιλητής σε διεθνή συνέδρια. Τον Ιούνιο του 2010, λίγο πριν το ξέσπασμα της οικονομικής κρίσης στην Ελλάδα, σε μια εκδήλωση του Διεθνούς Χρηματοπιστωτικού Ινστιτούτου (Institute of International Finance) στη Βιέννη, ο Δημήτρης Παρασκευάς δήλωσε δημόσια στον Γεώργιο Παπανδρέου, τότε Πρωθυπουργό της Ελλάδας, μπροστά σε κοινό 400 τραπεζιτών, δικηγόρων και αξιωματούχων ρυθμιστικών αρχών, ότι δεν ήταν αναμενόμενο η Ελληνική Κυβέρνηση να εξυπηρετήσει το χρέος. Σε απάντηση, ο Γεώργιος Παπανδρέου διαβεβαίωσε ότι η Ελλάδα θα εξυπηρετήσει το χρέος, αλλά 18 μήνες αργότερα το ελληνικό PSI (Private Sector Involvement) τον διέψευσε.
Φραγκίσκος Όθων του Λύνεμπουργκ

Ο Φραγκίσκος-Όθων (20 Ιουνίου 1530 - 29 Απριλίου 1559) από τον Οίκο των Γουέλφων ήταν πρίγκιπας του Λύνεμπουργκ (1546/55-59), που ήταν μέρος του δουκάτου του Μπράουνσβαϊχ-Λύνεμπουργκ.

 Ήταν ο πρωτότοκος γιος του Ερνέστου Α΄ πρίγκιπα του Λύνεμπουργκ και της Σοφίας, κόρης του Ερρίκου Ε΄ δούκα του Μεκλεμβούργου. Ο πατέρας του πήρε το προσωνύμιο ο ομολογητής, αφού διέδωσε τη Μεταρρύθμιση στο πριγκιπάτο του και ένωσε τους προτεστάντες πρίγκιπες εναντίον των Καθολικών. Απεβίωσε το 1546 αφήνοντας χρέη και τρεις ανήλικους γιους. Τον διαδέχθηκε ο Φραγκίσκος-Όθων, που λόγω της ανηλικιότητάς του την κυβέρνηση ανέλαβε προσωρινά επιτροπή. Λόγω των χρεών, υπήρχε ένας μεγάλος αριθμός περιορισμών και ο νέος πρίγκιπας έπρεπε να υποσχεθεί ότι θα συμμορφωνόταν με αυτούς. Ο ίδιος ανέλαβε το πριγκιπάτο το 1555. Νυμφεύτηκε το 1559, όμως το ίδιο έτος ασθένησε από ευλογιά και απεβίωσε. Τον διαδέχθηκαν οι δύο μικρότεροι αδελφοί του Ερρίκος Ζ΄ και Γουλιέλμος ΣΤ΄. Το 1559 νυμφεύτηκε την Ελισάβετ-Μαγδαληνή των Χοεντσόλερν, κόρη του Ιωακείμ Β΄ Έκτορος δούκα του Βρανδεμβούργου, αλλά δεν απέκτησε απογόνους. Geckler, Christa (1986). Die Celler Herzöge: Leben und Wirken 1371–1705. Celle: Georg Ströher. ISBN 3-921744-05-8. OCLC 255990175. Πολυμέσα σχετικά με το θέμα Francis Otto, Duke of Brunswick-Lüneburg (1530-1559) στο Wikimedia Commons
Μάκης Δενδρινός

Ο Γεράσιμος (Μάκης) Δενδρινός (27 Μαΐου 1950 - 20 Οκτωβρίου 2015) ήταν Έλληνας διεθνής καλαθοσφαιριστής και προπονητής. Αγωνίστηκε στον Πανιώνιο τις δεκαετίες ’70 και ’80. Με ύψος 1,80 έπαιζε σε θέση γκαρντ και είχε το παρατσούκλι "Βούδας" για την ψυχραιμία του στο παιχνίδι.

 Ο Μάκης Δενδρινός ξεκίνησε την καριέρα του στο εφηβικό του Πανιωνίου και συνέδεσε το όνομά του με την άνοδο του συλλόγου της Ν. Σμύρνης από την ανυποληψία της Α΄ τοπικής κατηγορίας Αθηνών στην Α΄ Εθνική το 1973, στον τελικό του Κυπέλλου Ελλάδος το 1977 και στις συνεχόμενες συμμετοχές στο Κύπελλο Κόρατς από το 1975 ως το 1979. Υπήρξε διεθνής με τις εθνικές ομάδες Εφήβων 4 φορές και Ανδρών 7 φορές. Με την εθνική εφήβων κατέκτησε το Βαλκανικό Πρωτάθλημα το 1969. Με την εθνική ανδρών έκανε ντεμπούτο στις 26-10-1977 σε φιλικό με τη Ρουμανία πετυχαίνοντας 2 πόντους και έπαιξε στο Βαλκανικό Πρωτάθλημα το ίδιο έτος. Τελευταίο διεθνές ματς έπαιξε στις 11-6-1978 σε φιλικό επί της Αλβανίας. Υπήρξε 7 φορές διεθνής και σημείωσε 13 πόντους. Ο Μάκης Δενδρινός έκανε επιτυχημένη καριέρα ως προπονητής. Έχει εργαστεί σε πολλούς συλλόγους, μεταξύ των οποίων και στον Πανιώνιο, από τον οποίο ξεκίνησε. Από το 1992 ως το 1996 εργάστηκε στην ΕΟΚ ως α΄ προπονητής σε 63 ματς στις Εθνικές ομάδες εφήβων, ελπίδων, ανδρών και μικτής σε ανεπίσημα ματς. Επίσης, το 1993 και 1994 διετέλεσε βοηθός προπονητής σε 29 ματς στις εθνικές ανδρών και ελπίδων. Ήταν α΄ προπονητής της Εθνικής ανδρών στο Παγκόσμιο πρωτάθλημα 1994 (4η θέση), στο Πανευρωπαϊκό πρωτάθλημα 1995 (4η θέση) και στους Ολυμπιακούς Αγώνες 1996 στην Ατλάντα (5η θέση). Μάκης Δενδρινός, στατιστικά στοιχεία αθλητή στον επίσημο ιστότοπο της Ελληνικής Ομοσπονδίας Καλαθοσφαίρισης (Ελληνικά). Η σελίδα του ως προπονητή στην ΕΟΚ Το Ελληνικό Μπάσκετ, Multimedia, Compupress, 1997.
Βερνάρδος ο Ευκίνητος

Ο Βερνάρδος ο Ευκίνητος/Λιγερός, πολων. Bernard Zwinny Lwówecki (π. 1253/57 - 25 Απριλίου 1286) από τον Οίκο των Πιαστ-Σιλεσίας ήταν δούκας του Λβόβεκ/Λέβενμπεργκ (από το 1278, με συγκυβερνήτη τον αδελφό του ως το 1281) και του Γιάβορ/Γιάουερ (1278-81 με συγκυβερνήτη τον αδελφό του).

 Ήταν ο τρίτος γιος του Μπόλεσλαφ Β΄ του Φαλακρού, δούκα του Βρόκλαφ & Λεγκνίτσα και της Χέντβιχ των Ασκάνια, κόρης του Ερρίκου Α΄ κόμη του Άνχαλτ. Το 1265 εστάλη από τον πατέρα του με την εισφορά της δεκάτης (1/10) στον επίσκοπο Θωμά, άρα θα πρέπει να ήταν ενήλικος, που την εποχή εκείνη ήταν τα 12 έτη. Ώστε θα πρέπει να γεννήθηκε το 1253. Υποστήριξε την πολιτική του πατέρα του και των μεγαλύτερων αδελφών του Ερρίκου Ε΄ και Μπόλκο Α΄. Συμμετείχε στη νικηφόρο μάχη του Στόλετς. Έπειτα από το τέλος του Μπολέσλαφ Β΄ το 1278 ο Ερρίκος Ε΄ έδωσε στους μικρότερους αδελφούς του τα δουκάτα του Λβόβεκ και Γιάβορ να κυβερνούν οι δύο τους μαζί σε αυτά. Τρία έτη μετά όμως, το 1281, ο Βερνάρδος και ο Μπόλκο Α΄ μοίρασαν τα δύο δουκάτα: ο Βερνάρδος έλαβε το Λβόβεκ. Λίγα γνωρίζουμε για την περίοδο αυτή της ζωής του. Σύμφωνα με τα χρονικά, προώθησε και προστάτευσε τους ιππότες, μία κοινή πρακτική μεταξύ των πριγκίπων του μεσαίωνα. Αυτό μάλλον δικαιολογεί και το κολακευτικό παρωνύμιο του Ευκίνητου. Το Λβόβεκ έχει ιδιαίτερη ευγνωμοσύνη σε αυτόν, καθώς ο Βερνάρδος υποστήριξε το μοναστήρι των Ιωαννιτών ιπποτών στη Σιλεσία, όπου ήταν ένας γενναίος ευεργέτης, δίνοντάς τους μεταξύ άλλων το 1281 την κώμη Τσιεπλίτσε. Απεβίωσε άγαμος περίπου 31 ετών και τάφηκε στη Δομινικανή εκκλησία της Λεγκνίτσα. Τις γαίες του κληρονόμησε ο Μπόλκο Α΄. "History: Cieplice Health Resort". Retrieved 13 July 2016.
Κύπελλο Ελλάδας πετοσφαίρισης ανδρών 1997-1998

Το Κύπελλο Ελλάδας βόλεϊ ανδρών για την περίοδο 1997−1998 ήταν η 11η διοργάνωση στην ιστορία του θεσμού. Συμμετείχαν οι ομάδες της Α1 και της Α2 Εθνικής Κατηγορίας. Στις δύο πρώτες φάσεις μετείχαν οι ομάδες της Α2, ενώ οι ομάδες της Α1 εισήλθαν στη Γ΄ φάση της διοργάνωσης. Ήταν η πρώτη χρονιά της θεσμοθέτησης του Φάιναλ-4 καθώς και του βραβείου Πολυτιμότερου Παίκτη (MVP). Κυπελλούχος αναδείχθηκε ο Ολυμπιακός Πειραιώς για 8η φορά σε 11 διοργανώσεις κυπέλλου. Πολυτιμότερος Παίκτης αναδείχθηκε ο Μάριος Γκιούρδας.

 Στην Α΄ φάση του Κυπέλλου δημιουργήθηκαν με κλήρωση 6 ζευγάρια μεταξύ των 12 ομάδων της Α2 Εθνικής κατηγορίας 1998-99. Στη Β΄ φάση του Κυπέλλου δημιουργήθηκαν με κλήρωση 2 ζευγάρια μεταξύ των 6 ομάδων που προκρίθηκαν από την Β΄ φάση. Ο Φάρος Κερατσινίου και ο Ζαφειράκης Νάουσας προκρίθηκαν στη Γ΄ φάση χωρίς αγώνα. Στη Γ΄ φάση του Κυπέλλου συμμετείχαν οι 4 ομάδες της Α2 που προκρίθηκαν από τις δύο προηγούμενες φάσεις και οι 12 ομάδες της Α1 του Πρωταθλήματος 1997-98. Οι αγώνες διεξήχθησαν στις 6 και 7 Ιανουαρίου 1998. Οι Προημιτελικοί διεξήχθησαν στις 4 Μαρτίου 1998. Το Φάιναλ−4 διεξήχθη στον Πύργο το διήμερο 27 και 28 Μαρτίου 1998 στο Γυμναστήριο Πύργου Ηλείας. Ο πρώτος ημιτελικός (Ολυμπιακός - Ηρακλής) ξεκίνησε στις 16.30΄ ώρα Ελλάδος και ο δεύτερος ημιτελικός (Άρης - ΑΕΚ) ξεκίνησε στις 19.00΄. Ο τελικός διεξήχθη στις 28 Μαρτίου 1998 στον Πύργο. Ο Ολυμπιακός Πειραιώς επεκράτησε με 3−0 του Άρη Θεσσαλονίκης και κατέκτησε το 8ο κύπελλο στην ιστορία του. Διαιτητές: Καραμπέτσος, Κούλης MVP: Μάριος Γκιούρδας (Ολυμπιακός) Συνθέσεις: Ολυμπιακός Πειραιώς (Μοντάλι): Γκιούρδας (7 πόντοι + 11 αλλαγές), Κουρνέτας (4+2), Ιγκόρ Ποπόφ (4+13), Μέρλο (4+6), Τσακιρόπουλος (8+10), Ντράγκοβιτς (5+18) / Μηνούδης, Θεοδωρίδης, Ξενάκης, Ουτζής, Χριστοφιδέλης, Ψάρρας Αθ. Άρης Θεσσαλονίκης Χαριτωνίδης): Αλεξανδρόπουλος (5π. + 7 αλλαγες), Κράβαρικ (6+24), Παπακοσμάς (7+6), Μέλκας (2+2), Μητρούδης (5+10), Κόβαζικ (4+10) / Νίκος Μούχλιας, Κουτσονίκας, Χαριτωνίδης Ι., Ιωαννίδης Όλοι οι τελικοί του Κυπέλλου Ανδρών έως το 2019 www.volleynews.gr Αρχειοθετήθηκε 2023-03-09 στο Wayback Machine. Τα Κύπελλα Ελλάδας έως το 2010 www.contra.gr Αρχειοθετήθηκε 2022-11-27 στο Wayback Machine. Ιστορία του Κυπέλλου Ανδρών (έως 2019) www.volleynews.gr Αρχειοθετήθηκε 2023-03-09 στο Wayback Machine.
Κολέγιο Σου

Το Κολέγιο Σου Εφαρμοσμένων Τεχνών και Τεχνολογίας (αγγλικά: Sault College of Applied Arts and Technology) είναι ένα δημοσίως χρηματοδοτούμενο κολέγιο στο Σου Σέιντ Μαρί του Οντάριο, στον Καναδά. Ξεκίνησε το 1965 ως το Επαγγελματικό Κέντρο του Οντάριο. Σήμερα, το Κολέγιο Σου προσφέρει ευκαιρίες πλήρους και μερικής απασχόλησης για φοιτητές σε κατηγορίες μεταδευτεροβάθμιας εκπαίδευσης, μαθητείας, επανεκπαίδευσης ενηλίκων, συνεχιζόμενης εκπαίδευσης και προγραμμάτων κατάρτισης συμβάσεων. Η εγγραφή πλήρους και μερικής απασχόλησης του Κολεγίου Σου ανέρχεται συνολικά στους 4.500 εγγεγραμμένους ετησίως.

 Το φθινόπωρο του 1965, το ίδρυμα άνοιξε τις πόρτες του ως το Εκπαιδευτικό Κέντρο Σου Σέιντ Μαρί του Οντάριο (Sault Ste. Marie Ontario Vocational Centre, OVC). Παρόμοιες επαγγελματικές σχολές ξεκίνησαν στο Λονδίνο (το πλέον Κολέγιο Φάνσοου) και στην Οττάβα (το πλέον Κολέγιο Άλγκονκιν). Το 1967 η κυβέρνηση του Οντάριο ίδρυσε ένα δημόσιο σύστημα κολεγίων εφαρμοσμένων τεχνών και τεχνολογίας ως εξέλιξη του συστήματος του Εκπαιδευτικού Κέντρου του Οντάριο. Το κολέγιο ιδρύθηκε κατά τη δημιουργία του κολεγιακού συστήματος του Οντάριο. Τα κολέγια εφαρμοσμένων τεχνών και τεχνολογίας ιδρύθηκαν στις 21 Μαΐου 1965. Το Εκπαιδευτικό Κέντρο Σου Σέιντ Μαρί του Οντάριο έγινε η Πανεπιστημιούπολη Σου του νεοσύστατου Κολεγίου Κέιμπριαν, του οποίου η κύρια πανεπιστημιούπολη βρισκόταν στο Σάντμπερι. Μια δεύτερη αποκεντρωμένη πανεπιστημιούπολη άνοιξε στο Νορθ Μπέι. Τα κολέγια απολάμβαναν άμεση δημόσια αποδοχή και υποστήριξη. Στην πραγματικότητα, η αύξηση των εγγραφών του Κέιμπριαν ήταν τόσο γρήγορη που μέσα σε μόλις πέντε χρόνια τα αποκεντρωμένα έγιναν ανεξάρτητα κολέγια. Το ανεξάρτητο Κολέγιο Σου Εφαρμοσμένων Τεχνών και Τεχνολογίας εμφανίστηκε το 1973, ενώ η πανεπιστημιούπολη του Κέιμπριαν στο Νορθ Μπέι έγινε το Κολέγιο Κάναντορ. Το Κολέγιο Σου έχει αναπτυχθεί εξαιρετικά με τα χρόνια, προσθέτοντας προγράμματα σε όλους τους κλάδους. Τώρα ανταποκρίνονται στις μεταδευτεροβάθμιες εκπαιδευτικές ανάγκες περισσότερων από 4.500 φοιτητών μερικής και πλήρους απασχόλησης κάθε χρόνο. Το Κολέγιο Σου προσφέρει εκπαίδευση σε διάφορους τομείς όπως: Μαθητεία, Αεροπορία, Επιχειρήσεις, Κοινοτική Ενσωμάτωση μέσω Συνεργατικής Εκπαίδευσης (CICE), Κοινοτικές Υπηρεσίες, Συνεχιζόμενη Εκπαίδευση, Μαγειρική και Ξενοδοχειακές Υπηρεσίες, Τεχνολογία Μηχανικής, Γενικές Τέχνες και Επιστήμη, Προγράμματα Υγείας, Σπουδές Τεχνολογίας Πληριοφοριών, Σπουδές Δικαιοσύνης, Γλώσσα και Επικοινωνία, Μέσα και Σχεδιασμός, Εκπαίδευση στον Πολιτισμό των Ιθαγενών, Φυσικό Περιβάλλον και Υπαίθριες Σπουδές, Υπηρεσίες Αισθητικής και Σπα, Εξειδικευμένα Επαγγέλματα, Μεταφορές, και Προγράμματα Εκπαίδευσης Ναυτικής Μηχανολογίας.Το Κολέγιο Σου μοιράζεται συχνά πηγές εισοδήματος με το Κρατικό Πανεπιστήμιο Λέικ Σουπίριορ. Πολυμέσα σχετικά με το θέμα Sault College στο Wikimedia Commons
Adiemus: Songs of Sanctuary

Δημοσιευμένο το 1995, το Songs of Sanctuary είναι το πρώτο άλμπουμ του Ουαλού συνθέτη Καρλ Τζένκινς στο πλαίσιο του έργου Adiemus. Το κομμάτι τίτλου "Adiemus" χρησιμοποιήθηκε πριν από την κυκλοφορία του άλμπουμ σε ένα τηλεοπτικό διαφημιστικό σποτ της Delta Air Lines το 1994.

 Όλα τα κομμάτια από τον Καρλ Τζένκινς "Adiemus" – 4:01 "Tintinnabulum" – 10:57 "Cantus Inaequalis" – 3:13 "Cantus Insolitus" – 5:35 "In Caelum Fero" – 7:45 "Cantus Iteratus" – 6:36 "Amaté Adea" – 5:12 "Kayama" – 8:06 "Hymn" – 2:38 Stabat Mater national tour 2008 booking Karl Jenkins
Παρένθεση (ταινία)

Η Παρένθεση είναι μια ελληνική αισθηματική ταινία του 1968, σε παραγωγή και σκηνοθεσία Τάκη Κανελλόπουλου. Τη διασκευή του σεναρίου έκανε ο Γιώργος Κιτσόπουλος, ενώ πηγή του σεναρίου ήταν το θεατρικό έργο του Νόελ Κάουαρντ "Ασάλευτη ζωή". Πρωταγωνιστούν ο Άγγελος Αντωνόπουλος και η Αλεξάνδρα Λαδικού.

 Μια γυναίκα (Αλεξάνδρα Λαδικού) θυμάται τη στιγμή που σημάδεψε την ζωή της πριν από λίγα χρόνια: Το τρένο με το οποίο ταξίδευε είχε καθυστέρηση έξι ώρες. Ένας συνεπιβάτης της (Άγγελος Αντωνόπουλος), που έμενε στη Θεσσαλονίκη, την πόλη που σταμάτησαν, της πρότεινε να περάσουν μαζί αυτές τις ώρες. Στον σύντομο αυτόν χρόνο, έζησαν ένα δυνατό έρωτα, γνωρίζοντας ότι θα διαρκέσει τόσο λίγο. Στην Παρένθεση οι διάλογοι είναι ανύπαρκτοι, ενώ όλες οι πληροφορίες λαμβάνονται μέσα από τις αναμνήσεις της γυναίκας. Φαίνονται πλάνα από την Αρετσού, τη νέα παραλία και άλλα τοπία της Θεσσαλονίκης. Η ταινία απέσπασε 4 βραβεία στο Φεστιβάλ Κινηματογράφου Θεσσαλονίκης 1968 (καλύτερης καλλιτεχνικής ταινίας, φωτογραφίας, κριτικών σκηνοθεσίας και κριτικών μουσικής). Παρένθεση Αρχειοθετήθηκε 2016-03-04 στο Wayback Machine. στο Cine.gr
Εθνική Νότιας Αφρικής (καλαθοσφαίριση γυναικών)

Τελ. Ενημέρωση: 8 Φεβρουαρίου 2015 Η εθνική ομάδα καλαθοσφαίρισης γυναικών της Νότιας Αφρικής αντιπροσωπεύει τη Νότια Αφρική στις διεθνείς διοργανώσεις γυναικείας καλαθοσφαίρισης υπό την εποπτεία της FIBA και της Διεθνούς Ολυμπιακής Επιτροπής. Βρίσκεται υπό τη δικαιοδοσία της Ομοσπονδίας Καλαθοσφαίρισης της Νότιας Αφρικής (Basketball South Africa).

 Πορεία σε Αφρικανικά Πρωταθλήματα FIBA Ακολουθούν οι τελικές θέσεις κατάταξης της Εθνικής Ομάδας της Νότιας Αφρικής σε Αφρικανικά Πρωταθλήματα (Afrobasket): Πορεία σε Παναφρικανικούς Αγώνες Ακολουθούν οι τελικές θέσεις κατάταξης της Εθνικής Ομάδας της Νότιας Αφρικής σε Παναφρικανικούς Αγώνες: Εθνική Νότιας Αφρικής (καλαθοσφαίριση ανδρών) South Africa, ιστορικό στον επίσημο ιστότοπο των αρχείων της FIBA. (Αγγλικά) Basketball South Africa, επίσημος ιστότοπος. (Αγγλικά)
Μαλάξα Χανίων

Η Μαλάξα είναι πόλη του δήμου Χανίων, της περιφερειακής ενότητα Χανίων της Κρήτης. Σύμφωνα με την απογραφή του 2011 έχει 115 κατοίκους. Απέχει 16 χιλιόμετρα από τα Χανιά και είναι κτισμένη σε υψόμετρο 470 μ., στο ομώνυμο ύψωμα, στους βόρειους πρόποδες των Λευκών Ορέων. Στη Μαλάξα βρίσκεται κέντρο εκπομπής.

 Η παλαιότερη μνεία του χωριού γίνεται από τον Φραντσέσκο Βασιλικάτα το 1630, όταν ανήκε στην επαρχία Αποκορώνου, με το όνομα Malaxa, ενώ δεν αναφέρεται στις άλλες ενετικές απογραφές. Η ετυμολογία του ονόματος δεν είναι γνωστή. Ο Αντώνης Γιάνναρης ανέφερε στο περί Ερωτόκριτου ότι το όνομα προέρχεται από το όνομα του τοπικού φεουδάρχη, του κόντε Μαλούσα. Ο Πωλ Φορ ανέφερε ότι προέρχεται από τη ρίζα μάλα, η οποία αναφέρεται σε ύψωμα.Λόγω της θέσης του, η οποία δεσπόζει πάνω από τον κόλπο της Σούδας, το ύψωμα της Μαλάξας γινόταν συχνά ορμητήριο επαναστατών. Το 1660, σε μια προσπάθεια να λυθεί η πολιορκία του Χάνδακα από τους Οθωμανούς, μερικοί Γάλλοι αποβιβάστηκαν στον κόλπο της Σούδας και μαζί με ντόπιους κατέλαβαν το ύψωμα της Μαλάξας. Οι Οθωμανοί όμως κατάφεραν να τους νικήσουν, έπειτα από σφοδρές μάχες. Κατά τη διάρκεια της επανάστασης του 1770, ο Δασκαλογιάννης κατέλαβε τη Μαλάξα, ώστε να μπορεί να πλήξει την οχυρωμένη πόλη των Χανίων. Στις 11 Ιουνίου 1821, κατά την επανάσταση του 1821, στη Μαλάξα δόθηκε μάχη η οποία έληξε με νίκη των Τούρκων.Σύμφωνα με την απογραφή η οποία πραγματοποιήθηκε από τους Αιγυπτίους το 1834 και διέσωσε ο Ρόμπερτ Πάσλεϊ, η Μαλάξα τότε είχε αμιγώς χριστιανικό πληθυσμό, με 225 οικογένειες να κατοικούν σε αυτή. Κατά την επανάσταση του 1866 οι Οθωμανοί κατασκεύασαν στη Μαλάξα οχυρό πύργο στον οποίο εγκαταστάθηκε φρουρά. Ο πύργος αυτός γκρεμίστηκε κατά τη διάρκεια της επανάστασης του 1897, όταν κανονιοβολήθηκε από πολεμικά πλοία των Μεγάλων Δυνάμεων στον κόλπο της Σούδας.Το 1881 ανήκε στον δήμο Κεραμειών και σύμφωνα με την απογραφή είχε 319 κατοίκους, όλοι χριστιανοί. Στην απογραφή του 1900 είχε 497 κατοίκους και υπαγόταν στον ίδιο δήμο. Το 1925 ορίστηκε έδρα ομώνυμης κοινότητας μέχρι την Καποδιστριακή διοικητική διαίρεση το 1997, όταν εντάχθηκε στον δήμο Κεραμιών. Αναλυτικά η δημογραφική πορεία του χωριού σύμφωνα με τις απογραφές:
Μιλτιάδης Χατζηγιαννάκης

Ο Μιλτιάδης Χατζηγιαννάκης (γεν. 4 Μαρτίου 1979 στην Αθήνα) είναι Έλληνας πολιτικός και δικηγόρος, εκλεγμένος βουλευτής Ευβοίας για τον ΣΥΡΙΖΑ. Διετέλεσε δήμαρχος Σκύρου το 2014-2019, όπου συνέβαλε στην ανάδειξη του νησιού ως τουριστικό προορισμό.

 Γεννήθηκε στην Αθήνα στις 4 Μαρτίου 1979, όπου κατοικεί μόνιμα. Σπούδασε στη Νομική Σχολή Αθηνών όπου απέκτησε το πτυχίο του. Ήταν υποψήφιος δήμαρχος Σκύρου στις αυτοδιοικητικές εκλογές του 2014 ως επικεφαλής του συνδυασμού Σκύρος Νέα Εποχή (με στήριξη από τον ΣΥΡΙΖΑ). Στον πρώτο γύρο τερμάτισε πρώτος κερδίζοντας το 31.95 των ψήφων, προχωρώντας στον δεύτερο γύρο, όπου κέρδισε 1.212 ψήφους (52.88% των ψήφων) και εξελέγη δήμαρχος. Στις 1 Οκτωβρίου 2018 ανακοίνωσε ότι θα είναι υποψήφιος περιφερειάρχης Στερεάς Ελλάδας στις αυτοδιοικητικές εκλογές του 2019 με τη στήριξη του ΣΥΡΙΖΑ, ωστόσο λίγες μέρες αργότερα η υποψηφιότητα ακυρώθηκε. Αρχές Δεκεμβρίου 2018 ανακοινώθηκε ότι προτίθεται να γίνει υποψήφιος βουλευτής για τον ΣΥΡΙΖΑ στην Εύβοια. Η υποψηφιότητά του για βουλευτής Ευβοίας επιβεβαιώθηκε τον Ιούνιο του 2019. Στις εθνικές εκλογές της 7ης Ιουλίου 2019, εξελέγη βουλευτής Ευβοίας με τον ΣΥΡΙΖΑ κερδίζοντας 8.769 ψήφους, βγαίνοντας δεύτερος μετά από τον Ευάγγελο Αποστόλου.
Μπάουτο

Ο Φλάβιος Μπάουτο, λατιν.: Flavius Bauto, (απεβ. π. το 385) ήταν εκλατινισμένος Φράγκος, που υπηρέτησε ως μάγιστρος του στρατού (magister militum) της Ρωμαϊκής Αυτοκρατορίας και αυτοκρατορικός σύμβουλος υπό τον Βαλεντιανιανό Β΄.

 Όταν ο σφετεριστής Μάγνος Μάξιμος εισέβαλε στην Ιταλία σε μια προσπάθεια να αντικαταστήσει τον Βαλεντινιανό Β΄, ο Μπάουτo ηγήθηκε της στρατιωτικής άμυνας εναντίον του. Σύμφωνα με τον Αμβρόσιο επίσκοπο Μεδιολάνου, ο Μάξιμος κατηγόρησε τον Μπάουτο ότι του επιτέθηκε με βάρβαρα στρατεύματα και ότι σκόπευε να θέσει ως αυτοκράτορα-μαριονέτα τον Βαλεντινιανό Β' για να αποκτήσει την εξουσία. Ως προς τη θρησκεία, ο Μπάουτo ήταν πιθανότατα χριστιανός. Αυτός και ο Ρουμόριδος, ο οποίος ήταν ειδωλολάτρης, ήταν παρόντες πριν από τον Βαλεντινιανό Β', όταν ο Αμβρόσιος έπεισε επιτυχώς τον Αυτοκράτορα ενάντια στην πρόταση του Κόιντου Αυρήλιου Σύμμαχου να αποκαταστήσει τον παγανιστικό Βωμό της Νίκης, ο οποίος είχε αφαιρεθεί νωρίτερα από τη Σύγκλητο της Ρώμης. Στη συνέχεια, οι δύο άνδρες συμφώνησαν με την απόφαση του Βαλεντινιανού Β'. Έγινε ύπατος το 385, αλλά απεβίωσε αμέσως μετά, πιθανότατα από φυσικά αίτια. Στη συνέχεια, η κόρη του Αιλία Ευδοξία διέμενε στο σπίτι ενός γιου του Προμότου, ενός νέμεση του Ρουφίνου, και αργότερα παντρεύτηκε τον Αυτοκράτορα Αρκάδιο το 395. Έτσι η Ευδοξία έγινε μια από τις ισχυρότερες αυτοκράτειρες της περιόδου. Στο στρατιωτικό του αξίωμα τον διαδέχθηκε ο Αρβογάστης, ο οποίος επηρέασε τον Βαλεντινιανό Β'· ο Ιωάννης της Αντιόχειας αναφέρει ότι ο Αρβογάστης ήταν γιος του Μπάουτο.
Παγκόσμιο Πρωτάθλημα Κλειστού Στίβου 2018

Το 17ο Παγκόσμιο Πρωτάθλημα Κλειστού Στίβου διοργανώθηκε από τις 1 ως τις 4 Μαρτίου 2018 στην Αρένα Μπέρμιγχαμ. Είναι η δεύτερη φορά που το Μπέρμιγχαμ διοργανώνει αυτή τη διοργάνωση, έπειτα από το πρωτάθλημα του 2003.

 Το στάδιο της διοργάνωσης ήταν η Αρένα Μπέρμιγχαμ, με χωρητικότητα 8,000 θεατών. Όλες οι ημερομηνίες είναι στον ΜΧΓ (UTC±00:00). Σημείωση: * = Αθλητές στη σκυταλοδρομία που συμμετείχαν μόνο στις σειρές. Σημείωση: * = Αθλητές στη σκυταλοδρομία που συμμετείχαν μόνο στις σειρές.
Βαν Χέλσινγκ

Ο Άμπραχαμ Βαν Χέλσινγκ είναι ένας φανταστικός χαρακτήρας που πρωτοεμφανίζεται στο μυθιστόρημα Δράκουλας, του Ιρλανδού συγγραφέα Μπραμ Στόκερ. Στο μυθιστόρημα, ο Βαν Χέλσινγκ είναι Ολλανδός καθηγητής και δόκτορας. Κάποιες φορές παίρνει τον τίτλο του κυνηγού βρικολάκων σε κινηματογραφικές ταινίες.

 Στο μυθιστόρημα, ο Βαν Χέλσινγκ καλείται από το Άμστερνταμ στο Λονδίνο από τον πρώην μαθητή και φίλο του Δρ. Τζον Σούαρντ, για να θεραπέυσει την Λούσυ Γουέστενρα για την ξαφνική αρρώστια της. Ο Βαν Χέλσινγκ καταλαμβαίνει από τα δύο μικρά σημάδια στον λαιμό της πως η ίδια επισκέφθηκε από βρικόλακα (ο Κόμης Δράκουλας). Ο Βαν Χέλσινγκ κάνει ότι μπορεί για να την βοηθήσει, αλλά όταν η Λούσι πεθαίνει και γίνεται ολοκληρωτικά βρικόλακας, αναγκάζεται να την καταστρέψει, μαζί με την βοήθεια του Σούαρντ και των φίλων του. Αργότερα, με την βοήθεια των Τζόναθαν Χάρκερ, Κουίνσι Μόρις, Άρθουρ Χόλμγουντ και Σούαρντ προσπαθεί να σώσει την αρραβωνιαστικά του Χάρκερ, την Μίνα από τον Δράκουλα. Στο τέλος, ο Δράκουλας καταστρέφεται από μαχαιριά στην καρδία. Σε ταινίες παίχτηκε από τους Τζον Γκότορτ, Έντουαρντ Βαν Σλόαν, Πίτερ Κάσινγκ, Λόρενς Ολίβιερ, Άντονι Χόπκινς και Μελ Μπρουκς.
Ποσοτική μεταβλητή

Οι ποσοτικές μεταβλητές είναι μία από τις δύο βασικές κατηγορίες των μεταβλητών στο επιστημονικό πεδίο της έρευνας, της παρατήρησης και βασικότερα του πειράματος. Σε αντίθεση των μεταβλητών της έτερης κατηγορίας των "ποιοτικών μεταβλητών", οι ποσοτικές μεταβλητές είναι άμεσα μετρήσιμες καθώς είναι αυτές που δείχνουν ότι οι διάφοροι παράγοντες μεταβάλλονται κατά αριθμητική ποσότητα, αφού πρόκειται πάντα για ποσοτικά μεγέθη, (π.χ. μάζα, χρόνος, ταχύτητα κ.λπ.). Οι ποσοτικές μεταβλητές λαμβάνονται υπόψη σε παρατηρήσεις και πειράματα τόσο των Θετικών επιστημών όσο και των Συμπεριφορικών επιστημών, χαρακτηριζόμενες έτσι γενικότερα πειραματικές μεταβλητές.

 Οι ποσοτικές μεταβλητές διακρίνονται επιμέρους σε συνεχείς και σε ασυνεχείς (ποσοτικές) μεταβλητές. Συνεχείς μεταβλητές χαρακτηρίζονται εκείνες οι μεταβλητές που η παρατηρούμενη μετρήσιμη αλλαγή τους είναι προοδευτική, με απροσδιόριστες ενδιάμεσες διαφορές π.χ. η χρονομέτρηση ενός παρατηρήματος ανά δευτερόλεπτο, μη λαμβάνοντας υπόψη δέκατα του δευτερολέπτου, λαμβάνοντας έτσι τιμές 1, 2, 3, 4, 5, 6. κ.λπ. δευτερόλεπτα. Αντίθετα Ασυνεχείς μεταβλητές, καλούμενες και διακριτές μεταβλητές, ή απαριθμητικές μεταβλητές, χαρακτηρίζονται εκείνες οι μεταβλητές που λαμβάνουν αριθμητικές τιμές(*) από ενδιάμεσες διακοπές που έχουν προηγουμένως σαφώς καθοριστεί, όπως π.χ. οικογένεια με ένα παιδί, οικογένεια με δύο παιδιά, οικογένεια με τρία παιδιά, κ.λπ.Γενικά οι ποσοτικές μεταβλητές αποτελούν στοιχεία μέσα σε υποθέσεις. Στην ουσία όταν αναλυθούν οι υποθέσεις δεν είναι τίποτε άλλο από λογικές προτάσεις, που θέτουν σε συσχετισμό συγκεκριμένες μεταβλητές. Ο δε πειραματισμός στοχεύει αφενός στην αποκάλυψη αυτών των σχέσεων (που περιέχει η υπόθεση) και αφετέρου σε θετική περίπτωση το μέτρο αυτών των σχέσεων. (*) Οι τιμές που λαμβάνει μία μεταβλητή καλούνται "τιμές της μεταβλητής". Α. Συνεχών μεταβλητών: η διάρκεια ζωής ενός λαμπτήρα, ο λογαριασμός ύδρευσης, ηλεκτροδότησης κλπ, ο χρόνος προϋπηρεσίας, ο μισθός, κλπ. Β. Ασυνεχών, ή διακριτών μεταβλητών: σύνολο βιβλίων μιας βιβλιοθήκης, σύνολο εκθεμάτων ενός μουσείου, σύνολο σελίδων ενός συγγράμματος, αριθμός αιθουσών ενός σχολείου, αριθμός κλινών ενός πλοίου κλπ. UNESCO "Λεξικό Κοινωνικών Όρων" (Ελληνική Έκδοση) 3 τόμοι, Εκδ. Ελληνική Παιδεία Αθήναι 1972, τομ.2ος, σελ.551-553. Θρασ. Μπέλλας "Η Έρευνα στις Επιστήμες της Συμπεριφοράς" - Αθήνα 1977. τομ.1ος, σελ.71-72. Συλλογ. έργο των Π. Κικιλίας, Δ. Παλαμούρδας, Α. Πετράκης, Δ. Τσουκαλάς "Στατιστική - Πιθανότητες" Εκδ. Δηρος - Αθήνα 2001, ISBN 960-8271-07-X, σελ.15-16.
Ομοσπονδιακό Διαμέρισμα (Βραζιλία)

Το Ομοσπονδιακό Διαμέρισμα (πορτογαλικά: Distrito Federal) είναι μία από τις 27 ομοσπονδιακές μονάδες της Βραζιλίας. Ευρισκόμενο στο κεντρικό οροπέδιο των βραζιλιάνικων ορεινών περιοχών, το Ομοσπονδιακό Διαμέρισμα χωρίζεται σε 31 διοικητικές περιφέρειες και περιλαμβάνει την πρωτεύουσα της Βραζιλίας, Μπραζίλια, η οποία είναι επίσης έδρα των τριών κλάδων της ομοσπονδιακής κυβέρνησης της Βραζιλίας (εκτελεστική, νομοθετική και δικαστική).

 Η πρωτεύουσα της Βραζιλίας μεταφέρθηκε από το Ρίο ντε Τζανέιρο στη Μπραζίλια στις 21 Απριλίου 1960 και η νέα της επικράτεια, που χωρίστηκε από την πολιτεία Γκοϊάς στα σύνορα με την πολιτεία Μίνας Ζεράις, έγινε το σημερινό Ομοσπονδιακό Διαμέρισμα. Μετά τη μεταφορά, το παλαιό Ομοσπονδιακό Διαμέρισμα, το οποίο περιλάμβανε την πόλη του Ρίο ντε Τζανέιρο, έγινε η πολιτεία Γκουαναμπάρα. Η κατάσταση αυτή υπήρχε από το 1960 έως το 1975, όταν συγχωνεύθηκε με τηη πολιτεία του Ρίο ντε Τζανέιρο. Με τη συγχώνευση η πρωτεύουσα της πολιτείας του Ρίο ντε Τζανέιρο μεταφέρθηκε από το Νιτερόι στο ίδιο το Ρίο ντε Τζανέιρο (όπως ήταν μέχρι το 1834 όταν η αυτοκρατορία δημιούργησε τον ουδέτερο δήμο). Οχήματα: 910.502 (Μάρτιος / 2007) Κινητά τηλέφωνα: 2.700.000 (Απρίλιος / 2007) Τηλέφωνα: 884.000 (Απρίλιος / 2007) Πόλεις: 31 Επίσημος ιστότοπος
Κορνέλια Νίνοβα

Η Κορνέλια Πετρόβα Νίνοβα ( βουλγαρικά: Корнелия Петрова Нинова‎) είναι μία Βουλγάρα πολιτικός, που από την 8η Μαΐου 2016 είναι Προεδρίνα του Βουλγαρικού Σοσιαλιστικού Κόμματος, του μεγαλύτερου κόμματος της αντιπολίτευσης στη Βουλγαρία.

 Η Κορνέλια Νίνοβα γεννήθηκε την 16η Ιανουαρίου 1969 στην Κρουσοβίτσα της Βράτσα, στη βορειοδυτική Βουλγαρία. Αποφοίτησε από τη Νομική Σχολή του Πανεπιστημίου Σόφιας "Άγιος Κλήμης της Αχρίδας". Το 1995 ασκήθηκε στο Δικαστήριο της Σόφιας, και τα επόμενα χρόνια εργάστηκε ως νομικός σύμβουλος στο Δήμο Σόφιας, ως ερευνήτρια της υπηρεσίας δίωξης και ως δικηγόρος στον κρατικό πάροχο τηλεπικοινωνιακών υπηρεσιών BTC. To 1997-2005 ήταν Διευθύνων Σύμβουλος της εταιρείας "Technoimpex" JSC. Διορίστηκε σε αυτήν τη θέση από την κυβέρνηση του Πρωθυπουργού Ιβάν Κοστόφ (1997-2001), που ήταν η 84η κυβέρνηση της Βουλγαρίας.Το 2003 δραστηριοποιήθηκε στο χώρο της πολιτικής ως μέλος του Βουλγαρικού Σοσιαλιστικού Κόμματος. Δύο χρόνια αργότερα, στις εκλογές του 2005, το κόμμα της ήρθε πρώτο και ο Σεργκέι Στάνισεφ έγινε ο 49ος Πρωθυπουργός της Βουλγαρίας. Στην κυβέρνησή του (2005-2007) η Νίνοβα διορίστηκε υφυπουργός στο Υπουργείο Ενέργειας, με Υπουργό τον Ρούμεν Οβτσάροφ. Το 2005-2009 η Κορνέλια ήταν προεδρίνα στην καπνοβιομηχανία Bulgartabac, που τότε ήταν κρατική επιχείρηση. Το 2007 η Νίνοβα, ο Οβτσάροφ και άλλοι πολιτικοί διερευνήθηκαν για ένα μεγάλο σκάνδαλο διαφθοράς που συγκλόνισε τη Βουλγαρία, και αναγκάστηκαν να παραιτηθούν από τις θέσεις τους στην κυβέρνηση.Στις εκλογές του 2009 η Κορνέλια εξελέγη βουλευτίνα στην 41η Εθνοσυνέλευση της Βουλγαρίας. Στις επόμενες εκλογές, του 2013, του 2014 και του 2017, η Κορνέλια διατήρησε τη θέση της στην Εθνοσυνέλευση. Το 2014 η Νίνοβα ήταν υποψήφια για την ηγεσία του Βουλγαρικού Σοσιαλιστικού Κόμματος, αλλά έχασε από τον Μιχαήλ Μικόφ. Την 8 Μαΐου 2016 η Νίνοβα εξελέγη προεδρίνα του κόμματος, με 395 ψήφους υπέρ και 349 κατά.Η Νίνοβα συχνά έχει αντιπαρατεθεί στον Πρόεδρο των Ευρωπαίων Σοσιαλιστών Σεργκέι Στάνισεφ.Στις ευρωεκλογές του 2019 το ΒΣΚ κέρδισε τις 4 από τις 17 έδρες στο Ευρωπαϊκό Κοινοβούλιο. Εντούτοις, η Νίνοβα δήλωσε δυσαρέσκεια για τα αποτελέσματα και παραιτήθηκε από την ηγεσία του κόμματος. Λίγο μετά, ανακάλεσε την παραίτησή της.
Άννα του Νάσσαου

Η Άννα (5 Νοεμβρίου 1563 - 13 Ιουνίου 1588) από τον Οίκο του Νάσσαου ήταν κόρη του πρίγκιπα της Οράγγης και με τον γάμο της έγινε κόμισσα του Νάσσαου-Ντίλενμπουργκ.

 Ήταν η δεύτερη κόρη (1η από τον 2ο γάμο) του Γουλιέλμου του Σιωπηλού πρίγκιπα της Οράγγης και κυβερνήτη (stadholder) της Ολλανδίας, Ζηλανδίας, Ουτρέχτης, Φρισίας και της 2ης συζύγου του Άννας των Βέττιν, κόρης του Μαυρίκιου εκλέκτορα της Σαξονίας. Η Άννα και ο σύζυγός της Γουλιέλμος-Λουδοβίκος παντρεύτηκαν αμέσως μετά τα 24α γενέθλιά της, στις 25 Νοεμβρίου 1587. Ωστόσο ο γάμος ήταν σύντομος, καθώς η Άννα απεβίωσε μόλις έξι μήνες μετά. Έτσι δεν είχαν παιδιά και ο Γουλιέλμος-Λουδοβίκος δεν ξανανυμφεύτηκε. Αυτός έγινε κόμης του Νάσσαου-Ντίλενμπουργκ. Η μητέρα της Άννας, η Άννα της Σαξονίας (1544-1577) δεν είχε ποτέ έναν ευτυχισμένο γάμο με τον Γουλιέλμο τον Σιωπηλό. Η Άννα της Σαξονίας (1544-1577) ήταν ασταθούς συμπεριφοράς και βίαιη. Δεν ήταν δημοφιλής με τα μέλη της οικογένειάς της και τους πολίτες της. Η Άννα της Σαξονίας (1544-1577) συναντούσε τον δικηγόρο της, με τον οποίο είχε μία παράνομη κόρη, τη Χριστίνα. Μετά από αυτό το περιστατικό, η Άννα και τα αδέλφια της δεν είδαν ξανά τη μητέρα τους. Η Άννα της Σαξονίας (1544-1577) στάλθηκε στο κάστρο του Μπάιλσταϊν με τη Χριστίνα, εδώ η συμπεριφορά της γινόταν χειρότερη, μέχρι που οι υπηρέτες διατάχτηκαν να κρατήσουν όλα τα μαχαίρια μακριά της, για να μην επιτεθεί σε κάποιον. Η Άννα της Σαξονίας (1544-1577) άρχισε να υποφέρει από ψευδαισθήσεις και βίαιες εκρήξεις· η Χριστίνα απομακρύνθηκε από τη φροντίδα της και στάλθηκε για να μεγαλώσει με την Άννα και τα αδέλφια της. Ο Γουλιέλμος ακύρωσε τον γάμο τους και νυμφεύτηκε 3η και 4η φορά. Η Άννα της Σαξονίας (1544-1577) έζησε τις υπόλοιπες μέρες της στη Δρέσδη, μέχρι το τέλος της σε ηλικία 32 ετών το 1577. Ο πατέρας της άννας του Νάσσαου νυμφεύτηκε τότε την Καρλόττα των Βουρβόνων, με την οποία απέκτησε έξι κόρες. Μετά το τέλος της το 1582, ο Γουλιέλμος νυμφεύτηκε τη Λουίζ ντε Κολινί, που έκανε τον Φρειδερίκο-Ερρίκο πρίγκιπα της Οράγγης. Μεταξύ των αδελφών της Άννας ήταν ο Mαυρίκιος πρίγκιπας της Οράγγης και η Αιμιλία του Νάσσαου. Παντρεύτηκε το 1587 τον Γουλιέλμο-Λουδοβίκο κόμη του Νάσσαου-Ντίλενμπουργκ. Δεν απέκτησαν απογόνους.
Φώτης Ζούμπος

Ο Φώτης Ζούμπος (γεννήθηκε στις 4 Απριλίου 1993) είναι Έλληνας επαγγελματίας καλαθοσφαιριστής του Απόλλωνα Πατρών της Ελληνικής Α1 Κατηγορίας . Έχει ύψος 1,95 μέτρων και βάρος 86 κιλών. Παίζει τόσο στη θέση του πόιντ γκαρντ όσο και στη θέση του σούτινγκ γκαρντ.

 Ο Ζούμπος ξεκίνησε την επαγγελματική του πορεία κατά τη διάρκεια της περιόδου 2010-11 στο Ελληνικό Πρωτάθλημα με τον πανίσχυρο Παναθηναϊκό . Κατά τη διάρκεια της χρονιάς 2020-2021 με τον Απόλλωνα Πατρών, ο Ζούμπος είχε μέσο όρο 11,8 πόντους, 3,8 ριμπάουντ και 3,1 ασίστ, σουτάροντας με 40,8% πέρα από τη γραμμή του τριπόντου, με 61,7% στα σουτ εντός πεδιάς και με 60% από τη γραμμή των ελεύθερων βολών. Η ομάδα πέτυχε την άνοδο στην Ελληνική Α1 Κατηγορία και ο Ζούμπος ανανέωσε το συμβόλαιό του μαζί της για τέταρτη χρονιά στις 11 Αυγούστου 2021. Ο Ζούμπος ήταν μέλος των ελληνικών μικρών εθνικών ομάδων. Έπαιξε στο Ευρωπαϊκό Πρωτάθλημα κάτω των 16 ετών του 2009, στο Ευρωπαϊκό Πρωτάθλημα κάτω των 18 ετών της FIBA του 2011 και στο Ευρωπαϊκό Πρωτάθλημα κάτω των 20 ετών της FIBA του 2012. Πρωταθλητής Ευρωλίγκας: ( 2011 ) Πρωταθλητής Ελλάδος: (2011) Κυπελλούχος Ελλάδος: (2012) Προφίλ FIBA Προφίλ FIBA Ευρώπης Προφίλ Euroleague.net Προφίλ Eurobasket.com Προφίλ Draftexpress.com Προφίλ Greek Basket League (in Greek)
Όφφενμπαχ

Το Όφφενμπαχ (γερμανικά Offenbach) είναι πόλη στο κρατίδιο της Έσσης στη Γερμανία. Η γεωγραφική θέση της είναι 50°06'N 8°41'E. Ο πληθυσμός της ανέρχεται στους 123.734 κατοίκους (2015). Η πόλη είναι μέρος της μητροπολιτικής περιοχής της Φρανκφούρτης (Frankfurt Rhein-Main).

 Μέχρι τη μεταφορά Ουγενότων από τον πρίγκιπα Ίζενμπουργκ από τη Γαλλία το 1699, το Όφφενμπαχ ήταν ένα χωριό πεντακοσίων ως χιλίων κατοίκων. Σε αντίθεση με την καθολική Φρανκφούρτη, στο Όφφενμπαχ η ανάπτυξη των επαγγελμάτων και του εμπορίου ήταν ελεύθερη. Αυτό το πλεονέκτημα έφερε πολλούς επιχειρηματίες και εφευρέτες στην πόλη, καθώς και πολλούς καλλιτέχνες. Από την πόλη πέρασαν προσωπικότητες όπως ο Μότσαρτ, ο Γκαίτε, ο Ενρίκο Καρούζο και άλλοι. Με τη βιομηχανοποίηση οι βιοτεχνίες του Όφφενμπαχ ειδικεύτηκαν σε λίγους τομείς όπως την κατασκευή μικρών μηχανημάτων, την επεξεργασία δέρματος και τη γραφιστική. Το 1832 ιδρύεται η Σχολή για τη βιομηχανία και την καλλιτεχνία, φέρνοντας και δημιουργώντας μια ελίτ στον τομέα του σχεδιασμού. Μέχρι τη δεκαετία του 1970 το Όφφενμπαχ είχε μια σημαντική βιομηχανία μηχανημάτων και βιομηχανία δέρματος. Το Όφφενμπαχ ήταν επίσης κέντρο γραφιστικής. Σήμερα είναι μια δημοφιλής βάση για ευρύ φάσμα υπηρεσιών, ειδικά για την αυτοκινητοβιομηχανία και τον τομέα του σχεδίου. Μουσείο δέρματος (Deutsches Ledermuseum) Μουσείο τυπογραφίας και γραφικών τεχνών (Klingspor-M.) Μουσείο πόλης (Haus der Stadtgeschichte). Μπυζινγκπαλαί Κάστρο Ρούμπενχαϊμ Γαλλική προτεσταντική εκκλησία και γαλλική προτεσταντική Κοινότητα Ακαδημία της τέχνης και του σχεδίου (HfG Offenbach) από το 1914 με το κάστρο Ίζενμπουργκ, (χαρακτηριστικό κτήριο αναγέννησης από το 1576). Επίσημος ιστότοπος της πόλης του Όφφενμπαχ
Great Wall Safe

Το Great Wall Safe ή SUV G5 είναι μεσαίο SUV αυτοκίνητο το οποίο παρήγαγε η κινεζική αυτοκινητοβιομηχανία Great Wall από το 2001 έως το 2009 και η συναρμολόγησή του γινόταν στη Ρωσία. Η αρχική εκδοχή του μοντέλου, πριν την έντονη ανανέωση που έλαβε χώρα το 2004, είχε μεγάλη ομοιότητα με το δεύτερης γενιάς Toyota 4Runner.

 Διαχρονικά, το Safe κυκλοφορούσε σε δυο εκδόσεις σχετικά με την μετάδοση της κίνησης: στην πισωκίνητη 4x2 (κωδικός : CC6460FMK00) και στην τετρακίνητη 4x4 (κωδικός : CC6460FMK20), και με εκπλήρωση των ευρωπαϊκών προδιαγραφών καυσαερίων αρχικά Euro 2 και στη συνέχεια Euro 3. Επίσης, για το συγκεκριμένο μοντέλο είχε κατασκευαστεί ο αποκλειστικός βενζινοκινητήρας 491QE των 2.237 κυβικών εκατοστών και ισχύος 105 ίππων. Τύπος κινητήρα: Βενζίνης Είδος τροφοδοσίας: Ηλεκτρονικό σύστημα ψεκασμού πολλαπλών σημείων Κυβισμός: 2.237 κυβικά εκατοστά Μέγιστη ιπποδύναμη: 105 ίπποι Μετάδοση: 5-τάχυτο χειροκίνητο κιβώτιο Σύστημα πέδησης:- Μπροστινά φρένα: δισκόφρενα- Πίσω φρένα: ταμπούρα ή δισκόφρενα Διαστάσεις ελαστικών: 235/70 R16